《超览亭》
宋代·周牧

翠微深处著亭台，抖擞红尘双眼开。
岚影剩添杯色好，泉声不带市喧来。
竹间啼鸟破山寂，天际孤舟界浪回。
占断鹞峰无限景，何妨杖屦日徘徊。

作者简介：周牧，字善叔，宁德（今属福建）人。孝宗淳熙十一年（一一八四）进士。累官直徽猷阁广西经略使、知横州。事见明嘉靖《宁德县志》卷三。今录诗二首。